
Jeannie Watt

En oppskrift på kjærlighet

Oversatt av Mariann Sævold

MINISERIE: JO FLERE KOKKER...


Til Jamie,

som baker utallige nydelige kaker og andre fetende godsaker.

Til Victoria, den tålmodige redaktøren min.

Takk skal dere ha!


FØRSTE KAPITTEL

Layla Taylor var ikke så full at hun hallusinerte, og det betydde at hun ikke bare innbilte seg Justin Tremont. Nemesisen og erkefienden hennes fra barndommen sto virkelig i døren i salongen på Lake Tahoe Hotel og lot blikket gli gjennom rommet.

Fanken.

Hun bøyde hodet i håp om at han ikke skulle se at hun satt der og druknet sorgene sine alene mens hun ventet på at søsteren skulle komme og hente henne. Salongen var svakt opplyst og full av folk. Det var ingen grunn til at han skulle legge merke til henne, men et øyeblikk senere merket hun at han satte seg på vinylbenken ved siden av henne.

Denne kvelden ble virkelig bare bedre og bedre.

–Hei, Layla, sa han da hun kastet et skrått blikk på ham. –Jeg er her for å kjøre deg hjem.

–Over mitt lik.

–Som du vil.

Layla la hodet bakover og oppdaget litt urolig at alt begynte å gå rundt når hun lukket øynene. –Hvorfor er du her? spurte hun uten å åpne øynene, sikker på at hvis hun bare konsentrerte seg hardt nok, kunne hun få det til å slutte å gå rundt. Dessuten behøvde hun ikke å se for å vite hva Justin gjorde. Han gliste av henne. Akkurat slik som han hadde glist av henne hele livet. Vel, ikke hele livet. Bare de ti årene de hadde bodd i samme gate, og lillebrødrene hennes og Justin, som alle gikk et år under henne på skolen, hadde hengt sammen. De tre hadde gjort livet surt for henne så fort anledningen bød seg.

–Sam ringte, sa Justin og vendte fokus på det som opprinnelige var problemet hennes: Ham. –Hun ba meg kjøre deg hjem når jeg gikk av vakt.

Hun hadde ringt søsteren sin og bedt henne komme henne til unnsetning, og så hadde Sam bedt Justin gjøre det i stedet. Fantes det ingen ansvarlige mennesker i familien hennes?

Det spørsmålet var det lett å svare på. Nei.

Hun skulle kverke søsteren.

Layla åpnet øynene og oppdaget at Justin studerte henne med en liten rynke i pannen, som om han vurderte tilstanden hennes. Hun likte ikke å bli vurdert av Justin.

–Dra hjem, sa hun med litt sløret stemme. Hun fant seg ikke i mer glising eller elendighet fra hans side. Hvis han et øyeblikk innbilte seg at hun skulle la ham få bli vitne til enda en ydmykelse og kjøre henne tilbake til Reno… Da kunne han kysse henne bak.

–Det skal jeg også. Så snart jeg har fått fraktet deg hjem, etter ordre fra Sam.

Sam kunne også kysse henne bak.

Layla prøvde å sette lærerinneblikket i ham, det blikket som kunne få de tøffeste elevene til å krympe seg. Men det var en tabbe, for da måtte hun fokusere, og det ga henne hodepine og gjorde synet uklart. Hun presset en hånd mot pannen.

–Du vet at Sam ikke ville bedt meg hente deg med mindre det var krise.

Fantes det i det hele tatt annet enn kriser i livet til Sam? For det var slik søsknene hennes –og foreldrene hennes, for den saks skyld –lot til å leve, ved å gå fra den ene krisen til den neste. Det var nesten som det ga dem energi. Hun måtte være adoptert. Aldri i verden om hun delte DNA med familien sin.

–Vil du hjelpe? I så fall kan du ringe etter en drosje.

–Tuller du? Skal du ta drosje herfra til Reno? Det har du ikke råd til. Han strakte armen langs ryggen på benken, og fingertuppene hans strøk lett over skulderen hennes.

Layla sukket tungt. Kontakten kjentes faktisk litt behagelig. Som om hun ikke var alene i alt dette. Men hun var brisen og kunne ikke stole på seg selv. Likevel flyttet hun seg ikke unna, for det ville betydd at hun brydde seg.

–Hva skjedde med Sam? spurte hun oppgitt. Forhåpentligvis ikke noe som krevde at Layla måtte kausjonere henne ut av kasjotten.

–Det snør kraftig. Har du ikke oppdaget det? Hun vil aldri kommet seg hit og tilbake igjen i den lille bilen, med mindre hun kjørte bak snøplogen.

Vår i Sierra Mountains. Herlig.

–Det snødde ikke stort da vi kjørte opp hit, mumlet Layla. De våte snøflakene hadde smeltet på veien like raskt som de falt. Men hvis det snødde kraftig nå, ville ikke den lille Ford Escorten til Sam være trygg på veien, og Justin hadde antagelig en bil som var mer passende for vinterføre. Men den bilen kom hun ikke til å sette seg inn i. –Jeg har det helt fint her, sa hun. –Jeg får meg bare et rom.

–Det er fullt på hotellet. The Mind Breakers spiller. Har du glemt det?

–Jeg prøver å glemme det. Det var på grunn av konserten hun befant seg der. Hun tok stetten på det tomme martiniglasset mellom tommelen og pekefingeren og snurret det langsomt rundt mens hun tenkte. –Robert hadde bestilt et rom til oss, mumlet hun. Demonen Robert.

–Og hva skjedde med Robert?

–Han ligger med en eller annen tøyte som jeg jobber sammen med. Layla kunne ikke fatte at hun sa det. Der fikk hun igjen for alle martiniene hun hadde drukket. Rommet gikk rundt. Munnen hennes levde sitt eget liv. Hun skjøv glasset over bordet. Justin tok det opp og satte det på brettet til en servitør som gikk forbi, som smilende spurte om han ville ha en drink til.

–Vi står over, sa Justin og løftet på hoften og tok frem lommeboken. Han la en seddel på brettet.

–Takk, sa kvinnen med et freidig smil som av en eller annen grunn ga Layla lyst til å dra til henne. –Vi ses, Tremont.

Layla snudde seg halvveis mot Justin. Hun skulle prøve ut en ny taktikk. –Jeg setter pris på at du tilbyr deg å kjøre meg hjem, men jeg har lyst til å sitte her en stund. Da vil hodet mitt klarne, og så finner jeg ut hva jeg skal gjøre. Det er virkelig ikke din sak. Hun snakket langsomt, for tungen slo liksom krøll på seg. Men hun fikk sagt det hun ønsket, og heldigvis reiste Justin seg.

–Greit.

Virkelig? Å, vær så snill, la det være så enkelt.

–Husker du hvordan Derek trente da han skulle ta brannmannsprøven?

Layla sperret opp øynene. –Du kan ikke mene…

Justin nikket bare.

Hvordan kunne hun i det hele tatt stille et så dumt spørsmål? Selvsagt ville han det. Det var nemlig ingenting Justin likte bedre enn en utfordring.

–La meg være i fred! utbrøt hun. –Jeg vil ikke at du skal redde meg.

–Hvorfor ikke? spurte han, med et snev av tretthet i stemmen.

–Hvorfor ikke? På grunn av alle de simple tingene du har gjort mot meg.

Blikket hans smalnet tankefullt. –Nevn én simpel ting jeg har gjort mot deg.

Det virket som han ikke trodde at hun var i stand til det, men der tok han skammelig feil. Layla trakk pusten dypt og kjempet mot tåken i hjernen. –Du ertet meg som barn.

Han lot ikke til å bli imponert over den generelle beskrivelsen av handlingene hans, så hun tenkte så det knaket for å finne det perfekte eksempelet. Det var så mange å velge mellom. Til slutt dunket hun en finger mot ham. –Du overtalte kavaleren min til å la være å gå på skoleballet med meg.

Justin snøftet. –Han var jo en idiot.

Ja, kanskje det. Hun pekte på ham på nytt. –Du la en frosk i matpakken min. Spisesalen hadde vært full av folk da matpakken hennes begynte å bevege   seg, og hun skrek som besatt.

Justin trakk bare på skuldrene.

Hun dunket fingeren mot ham nok en gang. –Du heiste behåen min opp i flaggstangen på skolen. Du limte igjen engelskboken min. Du la pudding i tøflene mine. Du… Han hadde gjort så mange ting at hun ikke husket alle.

–Er det en unnskyldning du vil ha? spurte han lavt. –For all uretten jeg har begått mot deg? Hvis du får det, blir du frivillig med meg da?

–En unnskyldning er ikke tilstrekkelig.

–Fint. For mesteparten angrer jeg faktisk ikke på. Han la en hånd i bordflaten og bøyde seg. Ansiktet hans befant seg så nær hennes at hun kunne se de små blå flekkene i de grønne øynene. –Samle sammen tingene dine nå, slik at vi kommer oss hjemover før snøstormen slår til for fullt.

–Hvis du ikke forsvinner, sa Layla sammenbitt, –tilkaller jeg vaktene. Eller noen.

–Bare sett i gang, sa Justin. –Forresten, vent. Jeg skal gjøre det selv. Han rettet seg opp og så bort på den uniformerte mannen som sto i nærheten av spilleautomatene. Da Justin løftet en hånd og vinket, kom vakten gående mot dem.

–Dette skal du få angre på, sa Layla med et lite smil. For hun var ikke så full som han åpenbart trodde.

–Hei, hvordan går det? smilte vakten og klappet Justin på armen.

Layla stønnet.

–Kona var så glad for jubileumsfesten, fortsatte sikkerhetsvakten. –Hun sa at hun var glad for at vi satset på dere i stedet for det cateringfirmaet hun hadde valgt. For en gangs skyld hadde jeg rett.

–Flott, sa Justin og smilte tilbake. –Jeg lurte på om noen av reserverommene er ledige.

–Robert har et rom, mumlet Layla. –Men jeg bor ikke der. Justin rørte beroligende ved ryggen hennes, og vakten ristet på hodet.

–Ingen er ledige. Mind Breakers er store, vet du.

–Så, fortsatte Justin lett, –hvis miss Taylor her føler seg litt dårlig, er det vel best at jeg kjører henne hjem?

Øyebrynene til vakten trakk seg sammen. –Alternativet…

–At hun venter et eller annet sted her på hotellet til hun blir edru?

Å, for en fristende tanke. Layla reiste seg brått og slo låret mot bordkanten. Bordet flyttet på seg med en hvinende lyd av metall mot gulvfliser, og alt begynte å gå rundt. Automatisk strakte hun ut en hånd og grep tak i skulderen til Justin. Hun hadde valget mellom det eller å gå i dørken.

Alle påstandene hennes om at hun hadde full kontroll og ikke ville at han skulle blande seg inn, smuldret opp da ansiktet til vakten ble uklart foran henne. Milde himmel.

–Få henne hjem, Justin, sa mannen. Layla holdt munnen lukket mens hun strevde med å gjenvinne balansen.

Justin la en hånd rundt midjen hennes for å støtte henne, og hun kjente varmen fra fingrene hans gjennom den svarte silkekjolen. Men hun trakk seg ikke bort, for hun klarte det ikke.

Robert-1. Justin-1. Layla-0.

Dobbelt utmanøvrert på verst tenkelige måte. Helsike, hvis hun regnet med ginen, var hun trippelutmanøvrert.

–Hei, miss Taylor! Stemmen til en tenåring trengte gjennom tåken, og hun snudde hodet til venstre og fokuserte på en gjeng som gikk gjennom foajeen i retning konsertsalen. Elever. Hennes elever. Hun tvang seg til å smile, men var ikke så dum at hun gjorde noe forsøk på å snakke. Eller vinke, siden hun fremdeles klamret seg til Justin.

Hun så ned på benken og lurte på hvordan noen få høydecentimeter kunne få det til å gå så forferdelig rundt for henne. Hun måtte foreta seg noe. Mind Breakers var store, og flere av de privilegerte elevene hennes var høyst sannsynlig der på hotellet, sammen med de søkkrike foreldrene sine.

–Få meg ut herfra, mumlet hun til Justin uten å se på ham. –Vær så snill, la hun til, bare for å gjøre ydmykelsen total.

*

Layla anstrengte seg hardt for å gå uten å støtte seg til Justin, men var i ferd med å tape slaget. Justin ante ikke hvor mange drinker hun hadde tyllet i seg etter at hun mottok nyheten om at kjæresten var utro, men av erfaring visste han at bartendere på dette spesielle hotellet ikke laget utvannede drinker. De tok klekkelig betalt for en drink, og de leverte deretter.

Det Justin gjerne ville vite, var om Robert hadde gått fra henne i baren etter at hun fant ut at han lå med en «tøyte», eller om hun hadde stormet ut fra rommet deres og søkt tilflukt i baren mens hun ventet på Sam. For hvis Robert hadde gått fra henne, så full som hun var… Vel, da ble kanskje Justin nødt til å foreta seg noe med saken.

De gikk ut døren og ut på det nymåkede fortauet. Snøværet hadde avtatt litt etter at han kom, men det var ikke over. Ikke på langt nær. Det var bare et opphold.

Layla presset en hånd mot magen, og Justin stanset. Hvis hun skulle kaste opp, ville han helst ikke at hun skulle gjøre det i bilen.

–Det går bra, sa hun litt stramt og tok et bestemt skritt fremover. Justin gjorde det samme, men etter et par sekunder bråstoppet hun og så seg desperat rundt. Han styrte henne bort fra fortauet, gjennom snøen og bak en diger einebærbusk, og der hun kastet opp. Hun slo etter ham da han prøvde å løfte håret for henne, så han trakk seg bare bort og lot henne gjøre seg ferdig. Da hun lente seg tilbake på hælene og trakk pusten skjelvende, holdt han frem en hånd. Hun grep den og lot seg bli dratt opp, men hun så ikke på ham.

–Jeg føler meg litt bedre.

Justin ristet på hodet, og etter å ha børstet den våte snøen av knærne og fronten på den svarte ullkåpen hennes hjalp han henne tilbake til fortauet. Folk hadde stanset opp for å se på oppstyret, men gikk nå videre. Forestillingen er over, folkens. Det er ikke mer å se her.

Han og Layla begynte å gå mot bilen igjen, som sto parkert på parkeringsplassen for de ansatte, selv om Justin ikke var ansatt ved akkurat det hotellet. Layla gikk stødigere nå som hun hadde fått tømt magen, og Justin håpet hun ikke ville huske at hun hadde spydd i buskene foran et publikum. Det ville bli for tøft for henne, så tilknappet som hun var.

–Layla!

Hun bråstoppet og stivnet da en mannsstemme ropte navnet hennes. Hun snudde seg med et olmt uttrykk mot fyren som kom løpende mot dem gjennom snøen. Han stanset noen meter unna og så mistenksomt på Justin. –Hvem er du?

–En gammel venn av familien. Jeg er her for å hjelpe til med å samle sammen bitene. Du må være Robert, som jeg har hørt så mye om.

–Er han det? spurte Robert Layla. –En venn av familien?

–Hvem han er, raker ikke deg, sa hun med en mine av verdighet og litt sløret stemme.

Robert skar en grimase. –Hvor mye har du drukket?

Justin bet kjevene sammen og tok et skritt mot fyren. –Etter at du gikk fra henne, mener du?

–Jeg snakker ikke til deg.

–Men jeg kan ikke unngå å høre hva du sier.

–Jeg lar henne ikke kjøre av gårde herfra i snøstormen med noen jeg ikke kjenner. Robert stakk hånden i lommen. –Jeg var ikke klar over at du ikke hadde nøkkel til rommet, sa han til Layla og holdt den mot henne. –Ta den. Du kan overnatte som planlagt. Bagen din står på rommet.

Layla stirret ned på plastkortet, så løftet hun blikket langsomt til ansiktet til Robert. Han ristet lett på nøkkelen, som for å oppmuntre henne til å ta den. Hun trakk pusten dypt, så trakk hun armen bakover og dro til ham midt i ansiktet.

Robert vaklet bakover, og Layla mistet balansen og gikk over ende. Justin prøvde å gripe tak i henne, og han gryntet da albuen hennes traff ham i kinnbeinet med et solid smell.

–Å, helvete. Tårene sprang frem i øynene hans, og Layla kjempet seg langsomt opp på alle fire, før hun til slutt fikk karret seg opp. Hun stirret forferdet på Justin da han rettet seg opp med en hånd presset mot øyet. Fem meter unna sto Robert og presset en hånd mot nesen.

–Å, jeg er lei for det. Så lei for det. Hun fortsatte å stirre på Justin med et fortumlet uttrykk i ansiktet.

–Kom deg vekk herfra, sa han til Robert. Han fulgte nøye med Layla, redd for hva mer hun kunne finne på. –La bare bagen hennes stå på rommet, så skal jeg få ordnet med den.

–Jeg går ikke.

–Jeg er virkelig en venn av familien. Jeg kjenner mellomnavnet hennes og alt mulig.

–Og hva er det? spurte Robert mellom fingrene, og Justin måtte gi ham noen poeng for at han ikke bare gikk fra henne.

–Sunshine. Layla Sunshine Taylor.

–Har hun brødre?

–Tvillingbrødre. Eric og Derek. Søsteren heter Sam. Tidligere Belle Blue, fra sangen Bell Bottom Blues. Hun tok et annet navn da hun var fem, fordi de andre ungene kalte henne Ding Dong.

–Det er godt nok. Robert snudde seg og gikk sin vei uten et ord mer, fremdeles med hånden klemt mot nesen.

–Du behøvde ikke å fortelle ham alt det, sa Layla da Justin la en hånd under armen hennes og skjøv henne de siste meterne bort til Challengeren. Det var en helt grei bil, men en dårlig erstatning for den klassiske Firebirden som ble knust i en bilulykke året før.

–Jeg tror han allerede visste det. Justin holdt døren for henne, og hun satte seg inn i passasjersetet og danderte kåpen omhyggelig over knærne. –Hvor bor du?

Hun mumlet en adresse i Bannock Drive. Han ba henne gjenta den for å slippe å slepe henne opp til døren i feil hus. Deretter ba han om å få nøklene hennes.

–Hvorfor det?

–Slik at du kan få dem når vi er fremme hos deg.

Med et tungt sukk tømte hun innholdet i vesken i fanget sitt og fisket opp nøklene. Hun klasket dem ned i den utstrakte hånden hans, før hun slengte alle tingene skjødesløst opp i vesken igjen.

Justin lukket døren og gikk rundt til førersiden. Innen han hadde fått start på bilen, hadde Layla allerede lagt hodet mot nakkestøtten og lukket øynene. Bra. Han håpet hun ville bli sittende slik hele turen.

Men slik skulle det ikke gå. Hun måtte kaste opp igjen på toppen av fjellet der nedstigningen til Carson City begynte. Der snødde det heldigvis ikke. Hun var fremdeles litt grønn i ansiktet da hun sank ned i passasjersetet igjen og sovnet.

Justin kunne ikke påstå at han var lei seg for det, for han ville helst fokusere på veien og ikke på passasjeren. For nesten et år siden hadde han vært nær ved å miste livet på akkurat denne veien, da kolleger på hotellet hans som var involvert i narkohandelen, feilaktig tok ham for å være narkotikapoliti på grunn av hans forbindelse med den nåværende svogeren, og han jobbet i narkotikapolitiet. Justin var blitt påkjørt bakfra, og den høyt elskede klassiske Firebirden med ham inni, hadde havnet i ravinen. Han var griseheldig som kom fra det med livet i behold, og etter ulykken var han ikke lenger like glad i å kjøre den veien. Dessuten savnet han bilen sin.

Tre kvarter etter at de passerte de det stedet der bilen hans var blitt vraket, kjørte han opp foran huset til Layla. Han vekket henne og hjalp henne ut, så la han en arm rundt henne og fulgte henne til døren. Slett ikke noe dårlig sted. Egentlig var det akkurat det han hadde ventet seg av Layla. En liten kasse av et hus med koselige, små skodder og et solid gjerde på forsiden. Alle buskene var trimmet til lydighet, selv om våren knapt var kommet.

Det var bare tre nøkler på knippet, så han fikk henne inn i løpet av noen sekunder. Da døren var lukket, gjorde hun et forsøk på å fokusere på ham, men sånn som hun rynket pannen, gjorde det åpenbart vondt.

Hun skulle til å si noe, men fikk ikke gjort mer enn å åpne munnen, så dro hun av seg kåpen og lot den falle i en haug på gulvet. Så forsvant hun bortover gangen.

Justin nølte litt før han fulgte etter. Da han kom frem til soverommet, lå hun allerede på magen på den lilla dynen på sengen. Dynen ville antagelig bli kostbar å rense hvis hun kastet opp igjen, så Justin trakk den forsiktig ut under henne og rullet henne over på siden på lakenet.

Så ble han stående et øyeblikk med tomlene skjøvet ned i lommene og se på henne. Han hadde ikke sett henne på flere år –ikke siden faren hennes solgte huset som lå i samme gate som familiehjemmet hans, like etter at Justin var ferdig på high school. Hun hadde lagt på seg litt. Det kledde henne. Og det glatte, mørke håret var blitt lengre. Men hun var fortsatt Layla. Bortsett fra at hun ikke var så perfekt akkurat nå.

Med en liten skuldertrekning la han nøklene på kommoden og gikk ut fra soverommet.

*

Layla hadde ikke lyst til å våkne.

Hodet hamret, og munnen var tørr som en ørken. Og hvorfor hadde hun en grusomt illevarslende følelse?

Minnene begynte å strømme på, det ene pinligere enn det andre. Hadde hun kastet opp utenfor hotellet?

Og enda verre, hadde Justin vært der?

Og så gjorde det verste minnet av alle seg gjeldende. Robert. Robert og Melinda. En blanding av fortvilelse og smerte, svik og vemmelse, bølget gjennom henne.

–Trenger du noe?

Den uventede mannsstemmen fikk Layla til å hyle. Hun kom seg raskt opp på knærne og forberedte seg på å forsvare seg med hodeputen. –Justin!

–Ja. Det er meg.

Hun senket puten og lente seg tilbake på hælene. En bølge av kvalme veltet opp i henne, men magen var for tom til å kunne gjøre noe med det.

–Jeg skal hente noen aspirin til deg. Hvor oppbevarer du dem?

Hun stirret på ham. –Hvorfor er du her?

–Man kan ikke gå fra en beruset person. Husk bare hva som skjedde med alle de rockestjernene som druknet i sitt eget…

Layla løftet en hånd. –Det holder. Hun la hodet mot puten hun hadde i fanget. Egentlig virket det hele logisk. Justin hadde nemlig vært tilskuer til så mange ydmykende stunder i livet hennes at han kanskje var på vakt. Kanskje han følte «Laylas fortvilelse» og dukket opp bare for å gjøre det hele enda verre.

–Det var for sent til at Sam kunne komme.

Layla nikket mot puten. Han hadde et poeng der. Han hadde gjort det eneste fornuftige.

–Takk for at du fikk meg hjem. Hun husket vagt at hun hadde insistert på å bli på hotellet til hun ble mer edru. Og elever. Hun husket at hun hadde sett noen av elevene. Hun kjente et sug i magen ved tanken. Forhåpentligvis hadde hun ikke virket altfor full. Privatskoler mislikte at de ansatte ble sett beruset på offentlige steder.

–Aspirin?

Layla løftet hodet. –Jeg skal hente selv. Hun prøvde å manne seg opp til å reise seg. –Hva har skjedde med øyet ditt? Nok et vagt minne begynte å ta form.

–Du slo til Robert da han prøvde å gi deg romnøkkelen.

–Slo jeg deg også? Hadde all den innestengte frustrasjonen veltet opp i henne? Og kulminert i et slagsmål?

–Nei da. Du traff meg ved et uhell da du falt.

Layla svelget hardt og så ned på hendene sine. Nå forsto hun hvorfor knokene var så såre og knærne oppskrapte.

–Du kan dra hjem nå, Justin. Hun regnet med at han ikke kunne komme seg raskt nok bort derfra, selv om det å se henne sånn som dette, antagelig var fryktelig underholdende. –Takk for all hjelp.

–Helt i orden. Men han rikket seg ikke av flekken, og for en gangs skyld gliste han ikke. Han virket trett.

–Hvor sov du? spurte hun etter noen øyeblikks stillhet.

–I en av de kurvene du kaller stol. Han lente seg mot dørkarmen. –Hvor mange drinker drakk du?

–Tre. Layla lukket øynene et øyeblikk og klemte puten mot brystet sitt mens hun kjempet mot trangen til å legge seg ned. –Og en halv, la hun til, for ærlighetens skyld.

–Hvor mange drakk du etter at Robert slapp bomben?

–Fortalte jeg deg det? Eide hun ikke stolthet når hun var beruset? Hun ble glohet i kinnene.

–Jeg er ikke tankeleser.

Layla hadde mest lyst til å synke gjennom sengen. –Han fortalte meg det på rommet mens vi gjorde oss klare til å gå ned for å spise middag. Akkurat det var ikke helt sant. Hun hadde gjettet seg til det, og så hadde han tilstått. –Etterpå gjemte jeg meg i salongen og ringte Sam.

–Jeg lurer bare på om jeg bør foreta meg noe med fyren for at han forlot deg full og alene i salongen på et hotell.

Det siste hun ville, var at Justin, av alle mennesker, skulle forsvare hennes ære. Det ville være helt feil.

–Justin, jeg vil virkelig være alene akkurat nå.

–Hvis du er sikker på at alt er i orden med deg, så.

–Jeg er helt fin. Han la hodet på skakke, og hun la til: –Fysisk. Men hun hadde åpenbart noen psykiske problemer å håndtere.

Det svaret lot han til å godta, og noen sekunder senere lukket han ytterdøren etter seg. Hun hørte lyden av en kraftig motor som ble startet.

Hva hadde de kjørt hjem i?

Hun kunne ikke for sitt bare liv huske det. Kanskje det skyldtes at hodet var så fullt av andre og mer ydmykende minner. Hun kom til å tenke på buskene utenfor hotellet. Og ja. Hun hadde spydd en gang et sted langs veien.

Hva inneholdt egentlig de drinkene?

Mengder med alkohol. Og hun var en lettvekter.

Forsiktig reiste hun seg fra sengen, og først da oppdaget hun at hun fremdeles hadde på seg de litt fuktige, høyhælte skoene. Justin hadde ikke tatt av henne skoene, men han hadde fjernet dynen. Vel, det var sko med spenner, så kanskje det var litt for komplisert for ham.

Hun var på vei mot badet da det ringte på. Hva i all verden hadde Justin glemt? Hun kastet et blikk på klokken på peishyllen på vei mot døren. Halv elleve? Var det mulig? Hun hadde mistet tolv timer av livet sitt.

Dørklokken ringte på nytt, og lyden fikk hodet til å hamre. Hun måtte kople fra det apparatet. Hun åpnet døren og skulle til å spørre hva han hadde glemt, men smelte den nesten igjen da hun fikk se det søte, runde ansiktet til nabojenta, Kristy Mendoza.

insertSpan.js
// Small Javascript that will insert a span-element into every header 
// and paragraph element to trick the iPad/iBooks into centering text.
// See http://infogridpacific.typepad.com/using_epub/2010/10/dirty-little-hacks-in-epub.html
function setSpanIGP(){
  var clsElementList=document.getElementsByTagName('p');
  setSpaninPara(clsElementList);
}

function setSpaninPara(pClassList){
  for(i=0;i<=pClassList.length;i++){
    if(pClassList[i]){
      var para_html=pClassList[i].innerHTML;
      para_html='<span>'+para_html+'</span>';
      pClassList[i].innerHTML=para_html;
    }
  }
}

function init(){setSpanIGP();}

window.onload=init;






